Ir-Regolament tal-Kunsill (KE) Nru 1256/97
tal-25 ta' Ġunju 1997
li jemenda r-Regolament Nru 79/65/EEC li jwaqqaf netwerk għall-ġbir ta' l-informazzjoni rigward il-kontabilità dwar l-introjti u l-ħidmiet kummerċjali ta' l-azjendi agrikoli fil-Komunità Ekonomika Ewropea
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 43 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Billi r-Regolament tal-Kunsill Nru 79/65/KEE tal-15 ta' Ġunju 1965 li jistabbilixxi netwerk għall-ġbir ta' l-informazzjoni rigward il-kontabilità dwar l-introjti u l-ħidmiet kummerċjali ta' l-azjendi agrikoli fil-Komunità Ekonomika Ewropea [3], jistabbilixxi ċerti restrizzjonijiet rigward l-użu ta' l-informazzjoni dwar il-kontabilità ta' l-azjendi agrikoli u dettalji individwali oħra miksuba fl-implimentazzjoni ta' dan ir-Regolament; billi, mogħti r-riskju illi l-informazzjoni fornita minn bidwi tista' tintuża għal skopijiet oħra għajr għal dawk ipprovduti fir-Regolament ta' hawn fuq, għandha tiġi msaħħa l-projbizzjoni rigward l-użu ta' din l-informazzjoni; billi, għalhekk, ir-Regolament in kwistjoni għandu jiġi emendat,
ADOTTA DAN IR-REGOLAMENT:
Artikolu 1
L-Artikolu 15 (1) tar-Regolament Nru 79/65/KEE huwa hawnhekk mibdul b'dan li ġej:
"1. Għandu jkun ipprojbit l-użu għal skop tat-taxxa ta' kull informazzjoni rigward il-kontabilità individwali jew rigward dettalji individwali oħra miksuba fl-implimentazzjoni ta' dan ir-Regolament, jew li tinkixef jew tintuża din l-informazzjoni għal skopijiet oħra għajr dawk speċifikati fl-Artikolu 1."
Artikolu 2
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fil-25 ta' Ġunju 1997.